Aducem în atenția asistenților medicali noutăți în privința reactualizării Metodologiei de reatestare profesională, conform Hotărârii nr. 33/09.12.2024 pentru modificarea și completarea Metodologiei de reatestare a competenței profesionale a asistenților medicali generaliști, moașelor și a asistenților medicali, aprobată prin Hotărârea Consiliului național al Ordinului Asistenților Medicali Generaliști, Moașelor și Asistenților Medicali din România nr. 44/2023.

Menționăm următoarele:

* Cea mai importantă modificare privește etapele pe care trebuie să le parcurgă solicitanții pentru a primi dreptul de liberă practică. Astfel, dacă până în prezent asistenții medicali/moașele susțineau stagiul practic și apoi examenul teoretic (testul grilă), **noua Metodologie prevede că solicitanții vor susține întâi testul grilă și apoi vor fi repartizați în unitățile medicale pentru stagiul practic**.
* Reatestarea profesională în vederea reluării activităţii se aplică asistenţilor medicali generalişti, moaşelor şi asistenţilor medicali care nu au exercitat profesia **efectiv, legal şi neîntrerupt pe o perioadă de cel puţin un an, cu normă întreagă, în ultimii 5 ani** de la data absolvirii studiilor care atestă formarea în profesie.
* Etapele procesului de reatestare profesională sunt:
1. Depunerea dosarului de înscriere la reatestare;
2. Susținerea examenului teoretic;
3. Efectuarea stagiului practic.
* Candidații care nu au profesat sau au **o vechime în specialitate mai mică de trei ani** pot efectua stagiul de reatestare de 504 ore în 3 luni (8 ore pe zi) sau în maximum șase luni (repartizate inegal, cel mult 8 ore/zi).
* Asistenţii medicali generalişti, moaşele şi asistenţii medicali cu **o vechime mai mare de trei ani** pot opta pentru stagiul de reatestare cu durata de o lună (8 ore pe zi) sau de trei luni (total 160 de ore, repartizate inegal).